google/wiki40b huggingface dataset:
Ideali vieta žmogžudystei

Turinys

Ingrida ir Dikas, du studentai iš Skandinavijos, nusprendžia praleisti atostogas Italijoje. Pinigų kelionei jie užsidirba pardavinėdami atsivežtą pornografiją, kuri šalyje yra uždrausta. Greitai uždirbti pinigai taip pat greitai ir išleidžiami, todėl jaunuoliai imasi pardavinėti savo pačių nuotraukas ir netrukus įkliūna policijai. Jiems nurodoma per parą palikti šalį, tačiau, po vakaronės su baikeriais pasigedus turėtų pinigų, jie nusprendžia vėl pamėginti parduoti kelias Ingridos nuotraukas.
Sumanymas nepavyksta, nes jie vėl apskundžiami policijai ir priversti sprukti. Kelionėje baigiasi benzinas ir jie nutaria laikinai prisiglausti name, kuris atrodo negyvenamas, tikėdamiesi garaže rasti degalų. Jiems patekus į garažą paaiškėja, kad name gyvena moteris, vardu Barbara, su vyru, kuris išvykęs į komandiruotę.
Jaunuoliai tikina neketinantys daryti nieko blogo ir galiausiai Barbara įkalba juos pasilikti nakčiai. Netrukus Ingrida pastebi, kad Barbara neabejinga Dikui. Pradžioje jai tai atrodo įdomu, tačiau kai naktį jis nueina į jos miegamąjį, reikalai ima komplikuotis. Ryte jaunuoliai pradeda įtarti, kad su jais žaidžiamas keistas žaidimas ir Barbara bando juos įvilioti į kažkokius spąstus.
Netoliese nuolat sukiojasi policija ir Ingrida su Diku, negalėdami išvažiuoti, priversti keletą dienų praleisti su Barbara. Kai vieną vakarą Dikas namo šeimininkės automobilyje aptinka šios vyro kūną, tampa aišku, kad už šį nusikaltimą kaltę bus mėginama suverti jiems, o kadangi policija ir taip yra paskelbusi judviejų paiešką, apginti save ir įrodyti tiesą bus labai sunku.
Mykolas VIII Paleologas

Biografija

Karinių aristokratų kilmės, tėvas Andronikas Dukas Komninas Paleologas, Paleologų dinastijos pradininkas. Augo Nikėjos imperatoriaus dvare. 1258 m. mirus imperatoriui Teodorui II Laskariui tapo vienu mažamečio imperatoriaus Jono IV Laskario regentų. Remiamas Genujos atkūrė Bizantijos imperiją: 1259 m. paskelbtas Nikėjos imperatoriaus bendravaldžių, 1261 m. jo karvedžiui Aleksijui Strategopului iš Lotynų imperijos imperatoriaus Balduino II atkariavus Konstantinopolį pasiskelbė (su mažamečiu sūnumi) imperatoriumi; Jonas IV Laskaris buvo uždarytas vienuolyne.
Norėdamas sužlugdyti Balduino II ir jo sąjungininko Neapolio karaliaus Karolio I planus atsiimti Konstantinopolį 1274 m. sudarė sutartį su popiežiumi Urbonu IV, pagal kurią įsipareigojo suvienyti Katalikų ir Stačiatikių bažnyčias. 1282 m. slapta paskatino Sicilijos gyventojų sukilimą, per kurį Karolio I valdžia saloje buvo nuversta. Mykolas VIII atstatė Konstantinopolį, jame atkūrė universitetą, bet dėl vidaus politikos klaidų (mažiau kaldinta pinigų, kas pablogino prekybos atsikūrimą, labiau rūpintasi imperijos vakarinių, bet ne rytinių sienų gynyba, kilo opozicija numatomam Bažnyčių susivienijimui) valstybės raidoje atsirado nepalankių tendencijų, kurios ilgainiui sutrukdė Bizantijai sustiprėti tiek, kad ji atremtų tiurkų seldžiukų veržimąsi į jos žemes.
Rally Elektrėnai

„Rally Elektrėnai“ – Lietuvos automobilių ralio čempionato etapas, nuo 2015 m. vykstantis Elektrėnų savivaldybės teritorijoje. Nuo 2016 m. šis ralis yra įskaitinis tarptautinio „FIA Baltic Rally Trophy“ ralio etapas.
2017 m. pirmą ralio dieną buvo surengtas ir Lietuvos ralio sprinto etapas Elektrėnų miesto gatvėmis.
Vilniaus geležinkelininkų kultūros rūmai

Vilniaus geležinkelininkų kultūros rūmai – kultūrinės paskirties pastatas Vilniuje, Kauno g. 5.

Istorija

Kultūros namuose, pastatytuose 1958 m., vyko šokiai ir kino seansai, dirbo kavinė. 1963–1993 m. pastate veikė Vilniaus lenkų teatras. Ilgainiui pastatą perėmė alternatyvios kultūros atstovai, jame surengę „Fete de la Musique“ ir „Strokes Temple“ festivalius. 1994 m. frontono viduryje vietoje buvusio Tarybų Sąjungos herbo pritaisyta Mindaugo Navako skulptūra „Kablys“, dėl kurios pats pastatas imtas vadinti Kabliu. 1997 m. rūmuose įsikūrė muzikinis klubas „GreenClub“, antrame aukšte veikė „Geležinis kablys“. Pastatas kelis kartus degė. 2011 m. Viliaus Alesiaus iniciatyva pastate įkurtas alternatyvaus laisvalaikio jaunimo centras „Kablys“.
Šaučikių senosios kapinės

Kapinės

Įrengtos Erlos dešiniojo kranto aukštumos šlaite. Trapecijos plano, pailgos šiaurės rytų - pietvakarių kryptimi, 21–24 m ilgio, apjuostos akmenų pylimo, kurio vakarinės dalies pietiniame ir rytinės dalies šiauriniame gale yra palikti apie 1,5 m pločio tarpai įėjimui. Laidojimo žymių nėra. Kapinių paviršius nelygus, žemėja į pietvakarius, link Erlos slėnio. Pietinėje dalyje stovi senas, o centrinėje – naujas monumentalus kryžmiškas kryžius, atsuktas priekiniu fasadu į rytus. Senojo kryžiaus stiebo plokštumoje įrėžta pastatymo data: 1932. Šiaurinėje dalyje yra 1,6 m skersmens šaltinio vieta, išgrįsta nedideliais akmenimis. Tarp jos ir kryžiaus stūkso iš akmenų sukrautas 2,3 x 1,5 m dydžio pamatas koplytėlei.
Teritorijos plotas – 0,07 ha, perimetras – 80 m.

Istorija

Veikė XVI-XX a., laidoti Šaučikių kaimo gyventojai. Vadinamos Kapeliais, Senkapiais, Maro kapais, Marų kapeliais. Pasakojama, kad daug mirusiųjų čia buvo palaidota 1709–1711 m. siautėjusio maro metu. XIX a. – XX a. pirmoje pusėje retsykiais laidoti savižudžiai bei nekrikštyti mirę kūdikiai.
Nuo XVIII a. kapinės apjuostos akmenų pylimo, jose statomi kryžiai ir koplytėlės, kurie nuolatos buvo atnaujinami.
Kapinių šiaurinėje dalyje tryško šaltinis, kuriam vietos gyventojai priskyrė stebuklingą gydomąją galią, o jo vandenį naudojo atviroms žaizdoms nuplauti ir gydyti. Prie stebuklingojo šaltino XIX a. buvo pastatyta koplytėlė, kuri sunyko ir nugriuvo XX a. 7 dešimtmetyje.
Kapinės vertingos kaip Žemaičių kraštui būdingas istorijos ir etninės kultūros paminklas.
2000, 2004 ir 2011 m. žvalgė Julius Kanarskas.
Vilniaus Didžioji sinagoga

Istorija

Kaip religinis pastatas pradėtas naudoti dar 1440 m. 1573 m. Varšuvos konfederacija sulygino kitatikių teises su katalikais, todėl žydai Lietuvoje nuo to laiko galėjo turėti savo maldos namus. Nėra žinių kaip atrodė pirmoji Vilniaus sinagoga. Per pogromus, kuriuos įvykdė Vilniaus miestiečiai 1592 m., 1606 m. ir 1635 m. sinagoga buvo apgriauta, po to vėl atstatyta. Pirmoji toje vietoje pastatyta sinagoga datuojama dar 1572 m. XVII a. toje vietoje pastatyta nauja Vilniaus Didžioji sinagoga iš mūro.
Vladislovas IV Vaza savo 1633 m. privilegija leido įkurti žydų kvartalą Vilniuje. Savo privilegijoje karalius taip pat leido šiame kvartale pastatyti mūrinę sinagogą, tačiau laikantis visų apribojimų, kurie galiojo Abiejų Tautų respublikoje. Šiame kvartale (tarp Šv. Mykolo, Skerdyklos ir Žydų gatvių) žydai privalėjo įsikurti per 15 metų. Kaip medinės sinagogos, taip ir mūrinės sinagogos tiksli pastatymo data nėra žinoma. Tačiau yra aišku, jog mūrinė sinagoga pagal paskutinės privilegijos datą turėjo būti pastatyta po 1633 metų. Architektas nėra žinomas.

Architektūra

Vilniaus Didžioji sinagoga buvo 25 m ilgio, 22,3 m – pločio ir 12,1 m aukščio. Dar 2 metrus buvo įleista į žemę. Teigiama, kad šie žydų maldos namai savo dydžiu ir puošnumu pranoko visas Abiejų Tautų respublikoje pastatytas sinagogas. Kai kurie autoriai teigia, kad į ją tilpdavo iki 5000 žmonių. Ją įrengė pagal visus tuometinius ritualinius reikalavimus. Manoma, kad mūrinė sinagoga buvo renesanso architektūros stiliaus. XVII a. pirmoje pusėje Lietuvos Didžiojoje Kunigaikštystėje mūrinių žydų maldos namų buvo pastatyta visuose didesniuose miestuose.
Iki XVIII a. pabaigos Vilniaus Didžiąją sinagogą siaubė 1655 m. - 1661 m. Vilnių okupavę rusai ir 1748 m. bei 1749 m. gaisrai. Tačiau, nepaisant stichinių nelaimių ir kitų nepalankių veiksnių, šioje šventovėje išliko dauguma meno kūrinių ir brangenybių, kurias buvo paukoję turtingesni bendruomenės nariai. Pirmojo pasaulinio karo metu nemaža dalis daiktų iš sinagogos buvo išvežta į Rusiją. Po 1794 m. sukilimo buvo atnaujinta ir įgijo to metu vyravusio klasicistinio stiliaus elementų. Sinagoga buvo įrengta pagal visas tokiems maldos namams būdingas tradicijas: dalijimas į vyrų ir moterų puses, Toros saugojimo ir jos skaitymo vietų parinkimas ir panašias tradicijas. Tikintieji privalėjo išsipirkti vietas šioje šventovėje.

XIX a. rekonstrukcija

1893 m. pagal inžinieriaus Leonido Vinerio parengtą projektą įvyko dalinis Vilniaus Didžiosios sinagogos perstatymas, pritaikymas naujoms sąlygoms: šiaurės vakarų pusėje, moterų galerijoje, buvo iškirstos angos, padarytas naujas įėjimas, padidintos kai kurios patalpos. Taip sutvarkyta sinagoga išstovėjo iki Antrojo pasaulinio karo.

Žala II pasaulinio karo ir sovietų laikotarpiu

Karo metu buvo gana smarkiai apgriauta: išliko tik sienos ir kai kurie interjero elementai. Tokios būsenos šventovę buvo įmanoma nesunkiai atstatyti, tačiau tarybinė valdžia pagal naująjį generalinį 1953 m. Vilniaus planą, Didžiąją Vilniaus sinagogą 1955–1957 m. visiškai sunaikino. Jos vietoje pastatyta Vytės Nemunėlio pradinė mokykla.
Artur Plokšto

Biografija

1979 m. aukso medaliu baigė Vilniaus 19-ąją vidurinę mokyklą. 1979–1984 m. studijavo Vilniaus universitete, įgijo puslaidininkių fiziko specialybę, fizikos dėstytojas.
1984–1989 m. Vilniaus universiteto Fizikos fakulteto inžinierius, 1989–1992 m. Lietuvos lenkų sąjungos laikraščio „Nasza gazeta“ vyr. redaktorius. 1992–1996 m., 1996–2000 m. ir 2000–2004 m. Seimo narys. Vilniaus vidurinės Jono Pauliaus II mokyklos, Vilniaus Adomo Mickevičiaus gimnazijos mokytojas. 2004 m. gegužės 1 d. – 2004 m. liepos 20 d. Europos Parlamento narys. 2005–2007 m. Lietuvos Respublikos Draudimo priežiūros komisijos narys. 2007 m. Lietuvos Respublikos Krašto apsaugos ministerijos sekretorius.
1989–1995 m. – Lietuvos lenkų sąjungos narys, sąjungos centro valdybos narys. 1992 m. Lietuvos lenkų kongreso valdybos pirmininkas. Nuo 1999 m. Lietuvos socialdemokratų partijos narys, LSDP Finansų komisijos narys.
Vienas iš ansamblio „Kapela Wilenska“ kūrėjų bei narių. Žmona Vieslava, duktė Magdalena.
2004 m. balandžio 21 d. apdovanotas ordino „Už nuopelnus Lietuvai“ Komandoro kryžiumi.
Violeta Savickaitė-Paciūnienė

Biografija

1979–1987 m. choro dirigavimo mokėsi Vilniaus M. K. Čiurlionio vidurinėje meno mokykloje (dėst. Jonas Kavaliauskas). 1987 m. respublikiniame jaunųjų atlikėjų konkurse Klaipėdoje laimėjo trečiąją vietą. 1987–1992 m. studijavo Lietuvos valstybinės konservatorijos Choro dirigavimo katedroje (prof. Liongino Abariaus klasė). Nuo 1992 m. Lietuvos muzikos akademijos Choro dirigavimo katedros lektorė. 1996–1998 m. Lietuvos muzikos akademijos meno aspirantė (prof. Povilo Gylio klasė). 1997 m. tarptautiniame choro dirigentų konkurse Rygoje (Latvija) pelnė ketvirtąją premiją. 
1989 m. Vilniaus arkikatedroje suorganizavo jaunimo mišrųjį chorą (apie 50 dalyvių) ir yra jo meno vadovė bei dirigentė. Choras kiekvieną sekmadienį gieda šv. Mišiose ir kitų švenčių progomis, rengia religinės muzikos koncertus, dalyvavo 1993 m. rugsėjo 5 d. popiežiaus Jono Pauliaus II koncelebruojamose šv. Mišiose Vilniaus Vingio parke ir 1994 m. I-oje pasaulio lietuvių dainų šventėje Vilniuje, padarė Lietuvos radijui fondinių įrašų. Choras koncertavo ir dalyvavo tarptautiniuose festivaliuose Lenkijoje (1989 m. ir 1990 m.), Prancūzijoje (1990 m. ir 1992 m.), Norvegijoje ir Švedijoje (1991 m.), Italijoje (1993 m.), Vokietijoje (1996 m. ir 1997 m.), Kroatijoje, Bosnijoje ir Hercegovinoje (1996 m.). Taip pat dalyvavo tarptautiniuose bažnytinės muzikos festivaliuose Šiauliuose (1992 m. ir 1996 m.), Klaipėdos „Muzikos pavasario“ renginiuose (1992 m.). Choro repertuare yra ir sudėtingų kūrinių: Franco Šuberto „Mišios G-dur“, Volfgango Mocarto „Karūnavimo mišios C-dur“, Vytauto Miškinio „Velykų mišios“, Gabriel Fauré „Requiem“, Camille Saint-Saëns „Kalėdų oratorija" ir kt.
Tartu observatorija

Tartu observatorija (est. Tartu Observatoorium) yra didžiausia astronominė observatorija Estijoje. Ji yra ant Tõravere kalvos, 20 km. į pietvakarius nuo Tartu miesto. Joje veikia 1,5 m., skersmens Kasegreno tipo ir 0,6 m., reflektoriaus tipo teleskopai.

Istorija

Tartu observatorija yra remiama Tartu universiteto ir ji buvo įkurta 1802 m. Observatorija pilnai buvo sukomplektuota 1810 m. 1814 m. Friedrichas Georgas Wilhelmas iš Struvės padėjo sumontuoti instrumentus. 1824 m. buvo įrengtas achromatinis teleskopas.
1946 m. Tartu observatorija buvo atskirta nuo Estijos Mokslų Akademijos. 1957 m. buvo pavesta pastatyti naujos konstrukcijos patalpas. 1963 m. observatorija buvo visiškai atnaujinta ir pradėjo veikti 50 cm skersmens reflektoriaus teleskopas. 1974 m. buvo įrengtas 1,5 m skersmens teleskopas. 1998 m. observatorijoje sumontavo naują 0,6 m. skersmens Kasegreno tipo teleskopą.
Gotikinis romanas

Gotikinis romanas (angl. gothic tale – „gotiškas pasakojimas“) – siaubo romano atmaina.
Susiformavo XVIII a. II pus. – XIX a. pr. anglų, vėliau – kitų Europos tautų ir JAV literatūroje. Atsirado kaip neigiama reakcija į Šviečiamojo amžiaus literatūros racionalizmą. Gotiškumas tais laikais reiškė tai, kas barbariška, paslaptinga, nepaaiškinama protu. Gotikinio romano veiksmo vieta – viduramžių gotikinė pilis, rūmų griuvėsiai, vaizduojami nepaprasti, paslaptingi įvykiai, veikėjai paženklinti lemties ir demonizmo žyme, dažnai vadovaujasi blogio filosofija, šalia žmonių veikia vaiduokliai, kitos antgamtinės būtybės. Gotikiniai kūriniai – būdingas preromantizmo reiškinys, daręs įtaką romantizmo ir vėlesnei literatūrai.
Gotikinio romano pradininkas – švedų rašytojas Horasas Volpolis, parašęs romaną „Otranto pilis“ (1765 m.), kuriame susiduria realusis ir dvasių pasauliai. Anglų rašytojos Merės Šeli romano „Frankenšteinas“ (1818 m.) gotikinio romano stilistika derinama su naujausiomis mokslo žiniomis. Šis kūrinys kartu su amerikiečių rašytojo Edgaro Alano Po siaubo bei mistiniais kūriniais padėjo susiformuoti fantastinei literatūrai.
Lokėnėlių piliakalnis

Piliakalnis

Piliakalnių kompleksą sudaro du skirtinguose kaimuose ir skirtinguose Lokio krantuose įrengti piliakalniai ir papėdės gyvenvietė prie jų. Lokėnėlių piliakalnis yra 250 m į pietryčius nuo Gudžionių piliakalnio, Lokio kairiajame krante (dabar ties piliakalniu yra tvenkinys), dešiniojo Neries kranto aukštutinės terasos atragyje. Duomenų apie piliakalnį nedaug, nes visa aikštelė ir dalis pylimo Lokio paplauti nugriuvo dar iki XX a. vidurio. Aikštelė buvusi pailga vakarų – rytų kryptimi. Jos rytiniame gale buvo supiltas 3 m aukščio, 14 m pločio pylimas, kurio išorinis 5 m aukščio šlaitas leidosi į 12 m pločio, 1,2 m gylio griovį. Šlaitai statūs, iki 30 m aukščio.
Piliakalnio liekanos buvo nuolat ardomos šiaurinio šlaito erozijos, todėl 1998-1999 m. jos buvo visiškai ištirtos. Dabar likusi tik lapuočiais medžiais apaugusi piliakalnio vieta su po tyrimų išplokštėjusia pylimo vieta, toliau tebegriūvančia Lokio upelio pusėn. Lietuvos Respublikos Vyriausybės nutarimas dėl paskelbimo kultūros paminklu – 1998-05-19; Nr.612. Paminklo teritorijos plotas 102 000 m². Išmatavimai: 550 m ilgio šiaurės rytų – pietvakarių kryptimi ir iki 270 m pločio.
Pietinėje papėdėje 5 ha plote yra papėdės gyvenvietė.

Aplinkiniai piliakalniai

Gudžionių piliakalnis 0,25 kmPaberžės piliakalnis 3 km
Normainių piliakalnis 15 kmPiliakalnių piliakalnis (Jonava) 16 kmVikūnų piliakalnis 36 kmSližių piliakalnis 16 km
Dubių piliakalnis 13 kmLaukagalių piliakalnis 2,5 kmBijautonių piliakalnis 29 kmPadaigų piliakalnis 6,5 km
Ruklos piliakalnis 6 km
Tanzio efektas

Oliverio – Tanzio efektas – mokesčių mokėtojų mokesčių sumokėjimo specialus atidėjimas sumokėti vėliau esant didesnei infliacijai.
Toks reiškinys pavadintas ekonomistų, atkreipusių dėmesį į tokį reiškinį XX a. septintajame dešimtmetyje esanti Lotynų Amerikoje esant dideliai infliacijai.
Didelė infliacija sudaro gerą progą atidėjus mokesčių sumokėjimą juos sumokėti labiau nuvertėjusiais pinigai ir taip susimažinti mokesčius. To išvadoje nukenčia valstybės biudžetas. Valstybės siekiančios to išvengti trumpina mokesčių mokėjimo terminus, indeksuoja mokesčius. Taip pat valstybės iš mokesčių negaudamos pakankamai sumų vykdo didesnę pinigų emisiją (spausdina pinigus) ir tai dar daugiau didina infliaciją.
Adamas Aleksandras Stadnickis

Biografija

Buvo Sanoko kašteliono Andžejaus Stadnickio anūkas, Sadecko kašteliono Stanislavo Stadnickio ir Barboros Koritkos (Lvovo stalininko Jano Koritkos dukters) sūnus. Turėjo brolį Peremyšlio kaštelioną Stanislavą.

Šeima

Buvo vedęs Sofiją Aną Gostomską, Jeronimo Gostomskio dukterį, nuo santuokos su kuria turėjo vaikų: Mikalojų Jeronimą Kateriną, Sofiją Adamą ir Janą Kazimierą.
Jis dalyvavo visuose Stepono batoro žygiuose prieš Maskvą. 1585 buvo rotmitru. Po Stepono Batoro mirties buvo Zigmanto III Vazos šalininkas iki pat mirties. Buvo pasiuntiniu nuo Rusios vaivadijos į 1590–1591 metų seimus. 1593 metais tapo Kolos seniūnu. Apie 1593 metus buvo paskirtas Karūnos didžiuoju stovyklininku, kuriuo buvo iki 1602 metų. Tais pačiais metais tapo Peremyšlio kaštelionu. Nuo 1615 metų buvo Belzo vaivada. 
Palaidotas pranciškonų bažnyčioje, Peremyšlyje.Yra antkapis su epitafija.
FK Vilija Kaunas

Istorija

Komanda įkurta 1971 m. kaip „Kelininkas“. 1976 m. ji pateko į SSRS kolektyvų taurės pusfinalį, kur per pratęsimą pralaimėjo Vodnik Vanino komandai 1:2. Šią sėkmę klubas pakartojo 1979 m., kai Kaune vėl per pratęsimą pralaimėjo Dinamo Leningrad komandai 1:2. Nors tik 1990 m. pervadintas „Vilija“, tačiau dar 1981 m. Kauno „Vilija“ SSRS „Odinio kamuolio“ varžybose laimėjo sidabrą.  1991 m. prisijungė prie „Bangos“.
Arabiškos enciklopedijos

Arabiškos enciklopedijos – tiek visuotinės, tiek ir specialiosos, dalykinės, taip pat sistematinės bei alfabetinės – buvo sukurtos anksti.

IX-X a.

IX a. mokytojas Ibn Qutaiba sukūrė 10 tomų Kitab uyun al - achbar („Knyga apie istorijos šaltinius“). Tai pirmoji arabiška enciklopedija.
Abu Abdallah Muhammad al-Chwarizmi – Mafatich al - ulum („Mokslų raktas“ arba „Raktas nuo mokslų“) X a. pateikė sistematinę mokslo šakų apžvalgą.
X a. antroje pusėje Bagdado knygynuose pasirodė vad. Rasa'il ichwan as-safa' wa chillan al-wafa, sudaryta iš 52 epistelių. Autoriai – Ichwan as-Safa („Grynumo broliai“), manoma, kilę iš Basros.

XI a.

Monumentalioji Asch-Schifa („Sielos gydymas nuo klaidų“; lot. pav. Sufficientia) parašyta mediko ir filosofo Ibn Sina (lot. Avicenna, apie 980–1037) buvo sudaryta iš 4 dalių. Joje aprašyta logika, fizika (į ją Ibn Sina įtraukė ir florą bei fauną), matematika ir metafizika.
Pats reikšmingiausias sistematinės enciklopedijos leidinys – Miftah es-seadet we missbah es-sijadet fi mewsuat el-ulum („Palaimos raktas ir viešpatavimo mokslo dalykuose žibintas“), sukūrė Mola Ahmed Ben Mustafa (taip pat dar žinomas kaip Taš Kiopri-sade; † pagal musulmonų kalendoriaus skaičiavimą 1032, d. i. 1622)
Alfabetinė enciklopedija – Keschf es - sunun an esmail Kutub velfunun („Enthüllte Bücher und Wissenschaftskunde“). Autorius – Hadši Chalfa (Mustafa Ben Abdollah Katib Čelebi; † J.d. H. 1068, d. i. 1657)
Ruoščiai

Istorija

Senovėje Jaugilos upelio pakrantėje buvo senojo tikėjimo švientvietė, vadinama Alkais.

Aplinkinės gyvenvietės

Urnėžiai - 2,5 km
DOTNUVA - 4,5 km
Ruminiai - 1,5 km
Mištautai - 0,5 km
Bartkūniškiai - 2,5 km
KĖDAINIAI - 6 km
Čečėnų kalba

Tarmės

Čečėnų kalba turi daug gan skirtingų tarmių, patarmių ir šnektų: akchių, čiantų, čiabarlojų, mialchų, nochčmachachojų, orcchojų, šarojų, šuotojų, terlojų. Gruzijoje vartojama kistinų tarmė gerokai skiriasi nuo Rusijos čečėnų tarmių.

Fonetika

Kalba turi labai sudėtingą fonetinę sistemą: trumpieji, ilgieji, umliautiniai balsiai, dvibalsiai, tribalisiai, nazalizacija, yra apie 40-60 priebalsių.

Raštas

Pirmieji žinomi čečėniški užrašai surašyti gruzinu raštu. Nuo XVIII a. kalba pradėta užrašinėti arabų raštu. 1925–1938 m. galiojo lotyniška abėcėlė, o nuo 1938 m. – kirilica. 1992 m. Ičkerijos čečėnų respublika oficialiu raštu paskelbė lotynišką raidyną, tačiau šis projektas platesnio populiarumo nesulaukė.
Rokas Bernotas

Biografija

1970–1975 m. Vilniaus universiteto (VU) Chemijos fakultete baigė chemijos studijas, diplomuotas chemikas. 1985 m. Kauno Politechnikos institute apgynė organinės chemijos disertaciją, daktaras. 1992–1993 m. mokėsi Oksfordo universiteto Tarptautinių studijų programoje.
1975–1991 m. VU Chemijos fakulteto mokslinis bendradarbis, 1991–1992 m. LR URM Azijos, Afrikos ir Okeanijos skyriaus vedėjas, 1992–1993 m. LR užsienio reikalų viceministras, 1993–1995 m. LR URM Vakarų Europos skyriaus vedėjas, 1995–1997 m. Lietuvos ambasados Romoje (Italija) patarėjas, 1997–1998 m. LR URM sekretorius, 1998–1999 m. LR URM viceministras, 1999–2003 m. nuolatinis Lietuvos atstovas prie ET Strasbūre, Lietuvos atstovas ET Vystymo Banko valdyboje, 2003–2006 m. LR URM Daugiašalių santykių departamento direktorius.
2006–2010 m. – nepaprastasis ir įgaliotasis ambasadorius Kinijos Liaudies Respublikoje, taip pat Korėjos Respublikai, Vietnamo Socialistinei Respublikai ir Mongolijai. 2010 m. lapkričio mėn. – 2014 m. gegužės mėn. – Lietuvos Respublikos nepaprastasis ir įgaliotasis ambasadorius Kazachstano Respublikoje.
Grįžęs buvo URM ambasadorius ypatingiems pavedimams. Nuo 2015 m. lapkričio 2 d. - Lietuvos ambasadorius Afganistanui.
PMA

PMA (4-MA, para-metoksiamfetaminas) – tai amfetamino darinys, stimuliantas ir haliucinogenas. Šios medžiagos atsiradimo kilmė neaiški, kaip kur abejotinai skelbiama, kad tai slaptų narkotikų laboratorijų kūrinys. Jo poveikis kiek primena MDMA ir šis junginys paprasčiau gaminamas, pirmtakai lengviau prieinami, todėl i „Ekstazy“ tabletes, Lietuvoje žinomas kaip „ratai“, dažnai dedama šio junginio. Į ji labai panašus junginiai PMMA ir 4-MTA.

Dozė

60 mg jau gali būti gyvybei pavojinga dozė.
Klinikinių tyrimų su šia medžiaga nėra atlikta, tikslus dozavimas nežinomas.

Priklausomybė

Nėra ištirta. Tikėtina, kad fizinės priklausomybės nesukelia, kaip ir kiti amfetamino dariniai.
Panevėžio Nevėžio pagrindinė mokykla

Istorija

Panevėžio 8-oji vidurinė mokykla pastatyta 1970 m. Tulpių gyvenamajame mikrorajone. Projekto autorius – A. Gerbūnas. 1995 m. suteiktas „Nevėžio“ vidurinės mokyklos vardas. Nuo 2001 m. sumažėjus moksleivių skaičui, mokykla reorganizuota į pagrindinę mokyklą.
Rupkalviai

Istorija

Nuo seno Rupkalviuose gyveno gyvulių augintojai – pievininkai; buvo įsikūrę ant nedidelių pakilimų, sukultūrinus Rupkalvių pelkę, Nemuno užliejamas pievas. 1872 m. pro Rupkalvius nutiestas plentas Šilutė-Rusnė. Iki 1912 m. Rupkalviai priklausė Verdainės, vėliau – Šilokarčemos parapijai.
2003 m. galvijus laikė 5 ūkiai (12 vienetų).
MFK Klaipėdos FM

Istorija

Olimpinio rezervo vaikų ir jaunių sporto mokykla buvo įkurta 1975 metais. Nuo 1991 m. vadinasi Klaipėdos Futbolo mokykla.
Klaipėdos FM merginos 2014 m. dalyvavo Pirmos lygos kovose. Nors jaunesnės ir mažiau patyrusios, tačiau dėka savo kovingumo jos ne kartą sutriuškino savo varžoves.
2017 m. dalyvavo LMFA I lyga pirmenybėse. Atstovauvo Klaipėdos FM ir FK Atlantą. Žaidė vakarų regiono atrankos grupėje.
2018 m. žaidė LMFA I lygos pirmenybėse.